b'\n_START_ARTICLE_\nSlaget ved Northampton (1460)\n_START_SECTION_\nBakgrunn\n_START_PARAGRAPH_\nEtter katastrofen for Huset York i slaget ved Ludford Bridge s\xc3\xa5 det ut til at yorkistenes sak var tapt. Noen av kommandantene \xe2\x80\x93 Warwick, Salisbury og Edward Plantagenet n\xc3\xa5dde Calais den 2. november 1459, mens hertugen av York og jarlen av Rutland flyktet til Irland._NEWLINE_P\xc3\xa5 det engelske fastlandet utnyttet Huset Lancaster seieren. James Butler, jarl av Wiltshire ble utnevnt til stattholder i Irland, og Henry Beaufort, 3. hertug av Somerset ble kaptein av Calais. Ingen av dem lyktes i \xc3\xa5 ta opp sine embeter, ettersom irene nektet \xc3\xa5 kaste ut York mens Calais holdt byportene godt stengt._NEWLINE_Somerset fikk en h\xc3\xa6r for \xc3\xa5 storme Calais, men de m\xc3\xa5tte f\xc3\xb8rst krysse kanalen, og man begynte \xc3\xa5 bygge en fl\xc3\xa5te i Sandwich i Kent. S\xc3\xa5 snart skipene var ferdige raidet Warwick Sandwich og tok dem. I mai krysset Warwick igjen kanalen, og \xc3\xb8dela de nye skipene som var under bygging._NEWLINE_Warwick lot sin onkel v\xc3\xa6re igjen i Sandwich med en liten styrke som skulle holde et brohode med tanke p\xc3\xa5 en invasjon av England. Den 26. juni 1460 steg Warwick, Salisbury og Edward i land der med to tusen soldater. Kongen og dronningen befant seg i Coventry med en liten h\xc3\xa6r. Warwick gikk inn i London 2. juli og hadde da samlet en h\xc3\xa6r p\xc3\xa5 20\xc2\xa0000\xe2\x80\x9330\xc2\xa0000 mann.\n_START_SECTION_\nSlagoppstillingen\n_START_PARAGRAPH_\nDa det ble klart at styrkene ville m\xc3\xb8te hverandre stilte kongen sine menn opp i defensive posisjoner ved Northampton, med ryggen mot elven Nene. Foran dem ble det gravet en gr\xc3\xb8ft, som ble fylt med vann og beskyttet med spisse p\xc3\xa5ler. Kongens h\xc3\xa6r var omkring halvparten s\xc3\xa5 stor som Warwicks. Den hadde noe feltartilleri._NEWLINE_Warwick sendte en delegat for \xc3\xa5 forhandle med kongen. Humphrey Stafford, 1. hertug av Buckingham, som var lancastrianernes kommandant i felt, svarte at \xc2\xabjarlen av Warwick skal ikke komme i kongens n\xc3\xa6rv\xc3\xa6r, og hvis han kommer skal han d\xc3\xb8.\xc2\xbb Mens Warwick n\xc3\xa6rmet seg Northampton fikk han ytterligere to ganger beskjed om at han ikke fikk treffe kongen. S\xc3\xa5 snart han hadde n\xc3\xa5dd sin posisjon sendte han beskjed om at \xc2\xabklokken to skal jeg snakke med kongen, eller jeg skal d\xc3\xb8\xc2\xbb. For fjerde og siste gang fikk han beskjed om at han ikke fikk treffe kongen.\n_START_SECTION_\nSlaget\n_START_PARAGRAPH_\nKlokken to rykket yorkistene frem. Soldatene var stilt opp i rekker, men kraftig regn og vind hindret deres fremmarsj noe. Da de n\xc3\xa6rmet seg lancastrianerne ble de m\xc3\xb8tt av en kraftig skur av piler, men de slapp \xc3\xa5 m\xc3\xb8te artilleriild fordi regnet gjorde kanonene ubrukelige._NEWLINE_Da Warwick n\xc3\xa5dde lancastrianernes h\xc3\xb8yre flanke begikk denne flankens kommandant, lord Grey, forr\xc3\xa6deri. Han fikk sine menn til \xc3\xa5 legge ned v\xc3\xa5pnene, og lot yorkistene slippe inn i leiren. Dette slo de lojale lancastrianerne helt ut, og slaget varte bare en halv time til etter dette. Forsvarerne kunne ikke man\xc3\xb8vrere innenfor forsvarsverkene og flyktet raskt fra slagmarken._NEWLINE_Tapene i slaget var sm\xc3\xa5 i forhold til det store antallet soldater. Bare omkring 300 lancastrianere falt. Antallet falne yorkister er ukjent, men var antagelig noe lavere. Hertugen av Buckingham, jarlen av Shrewsbury, lord Egremont og lord Beaumont falt mens de fors\xc3\xb8kte \xc3\xa5 beskytte kongen. Henrik VI ble tatt til fange, og ble i en periode en marionette under Yorks kontroll.'